פסטיבל "כרמים וטעמים" מביא את תעשיית היין למקום בו הכל התחיל. פסטיבל ססגוני שיתקיים ב 5-6 ביולי ברמת הנדיב הסמוכה לזכרון יעקב. בתוך גנים פורחים ובניחוח יוקרתי, מול נוף השקיעה הניבט מההר אל הים, ברקע מופעי מוזיקה, תערוכת צילומים, אמנים יוצרים, פינות גורמה וחקלאות מקומית. פסטיבל "כרמים וטעמים" הרבה יותר מיין טוב.
זו השנה השלישית שרמת הנדיב מקיימת את הפסטיבל, כשנוסף על האווירה הייחודית, בולטת במקום משמעות סמלית - במרכז הגנים הקסומים קבועה אחוזת הקבר של הברון רוטשילד, שביקש להיקבר במקום זה. איש החזון שבתרומתו הרבה החייה את תעשיית היין בארץ, ובזכותו קמו יקבים רבים ואיכותיים בישראל שכבר מזמן עשו להם שם גם מעבר לים.
זו בהחלט הסיבה מדוע פסטיבל היין האזורי בגני הנדיב, "כרמים וטעמים", הוא יותר מאשר עוד פסטיבל יין. השילוב של המיקום, ההיסטוריה, הנוף, אנשי האזור והיין יוצרים פסטיבל שהוא הכי חו"ל בארץ.
הפסטיבל יערך על-פני שני ערבי קיץ, רביעי וחמישי, 5-6 ביולי החל מ 18:00 ועד 23:00. זהו אולי אחד המקומות הבודדים בארץ שבעונה זו של השנה מזג האוויר ההררי הפונה לים נפלא ומאפשר ליהנות גם מחוץ למזגנים.
מטרת הפסטיבל היא לחשוף את תעשיית היין הענפה והחקלאות המקומית באזור מורדות הכרמל, בקעת הנדיב ועמק חפר. מגוון היקבים רחב, הן בגודלם והן בסגנון המאפיין אותם. החל ביקבי כרמל מיסודו של הברון דה רוטשילד, דרך יקבי בוטיק ייחודיים: יקב סומק, יקב אלונה, יקב ארנס, יקב ווטרמן, יקב מאיה, יקב שטיינמץ, יקב בר מאור, יקב שדות, יקב דדה, יקב אייל, יקב ארגוב, יקב שפיה ,יקב אמפורה ועוד רבים וטובים.
הפסטיבל מכוון לקהל הרחב ולשותפים בתעשיית היין בארץ, כמו גם ל"פודיז" ומביני עניין שמחפשים תוצרת מקומית באיכות גבוהה. המבקרים ייהנו גם ממפגן מרשים של תוצרת חקלאות ישראלית מקומית, בהם, שמן זית, ריבות ועוד. מי שמחפש בילוי מהנה ואיכותי בערב קיץ נעים, יזכה גם ליהנות ממוזיקה חיה לאורך הערב ולתצוגת אמנות חיה במתחם הפסטיבל. האירוע צפוי למשוך אלפי מבקרים מרחבי הארץ.
אוצרת הפסטיבל, רותי בן ישראל, מי שניהלה בעבר את מרכז תרבות היין של יקבי כרמל, שופטת בינלאומית בתחרויות יין, מרצה ויועצת ליקבים ומקדמת תיירות יין.